Informatīvais ziņojums

par Latvijas nacionālajām pozīcijām Eiropas Savienības Izglītības, jaunatnes, kultūras un sporta ministru padomes 2012.gada 26. un 27.novembra sanāksmē Kultūras ministrijas kompetencē esošajos jautājumos

I Ministru Padomes sanāksmes darba kārtība

2012.gada 26. un 27.novembrī notiks Eiropas Savienības (turpmāk - ES) Izglītības, jaunatnes, kultūras un sporta ministru padome, kurā tiks izskatīti šādi Kultūras ministrijas kompetencē esoši jautājumi.

1. Priekšlikums Eiropas Parlamenta un Padomes regulai, ar ko izveido programmu “Radošā Eiropa” (Nr.2011/0370) – daļēja vispārējā pieeja.

Padomē plānots panākt daļēju vispārēju pieeju par Regulas priekšlikumu, tostarp, par jautājumiem, kuri saistīti ar Garantija fonda izveidošanu kultūras un radošo projektu atbalstam (turpmāk – Garantiju fonds). Garantiju fonds ir daļa no priekšlikuma programmai „Radošā Eiropa”, kura izveidošanai un darbībai plānots atvēlēt aptuveni 200 miljonus EUR no kopējā programmas budžeta (kas ir 1,8 miljardi EUR). Garantiju fonda mērķis ir veicināt radošo projektu kreditēšanu, palīdzot un apmācot finanšu sektoru izvērtēt radošo projektu specifikās iezīmes. Savukārt radošā nozare tiek mudināta meklēt jaunus attīstības virzienus, domājot par radošo projektu ekonomisko devumu un vēršoties subsīdiju vietā pēc aizdevumiem, kas pieejami ikvienam mazajam uzņēmumam. Garantiju fonds atradīsies Eiropas investīciju fonda paspārnē, kas sadarbībā ar Eiropas Komisiju nodrošinās plašu un visaptverošu informatīvo kampaņu par Garantiju fonda sniegtajām iespējām.

Latvija kopumā atbalsta vienošanos par daļēju vispārēju pieeju regulas priekšlikumam un par Garantiju fonda izveides sadaļu. Jaunā finanšu instrumenta vispārīgais mērķis ir celt izpratni finanšu un kultūras sektoru vidū par radošo projektu devumu Eiropas ekonomikā un tautsaimniecībā kopumā, kā arī veicināt radošo projektu kreditēšanu, jo īpaši pēc krīzes laikā. Ar garantiju fonda sniegtajām iespējām tiks celta finanšu sektora kapacitāte un attīstītas nepieciešamās prasmes radošo projektu izvērtēšanā, kurā riska izvērtējumu nevar veikt tik standartizēti kā citās nozarēs.

1. Priekšlikums Eiropas Parlamenta un Padomes lēmumam, ar ko nosaka Savienības rīcību iniciatīvai „Eiropas kultūras galvaspilsētas” no 2020.līdz 2033.gadam (Nr.15848/12) – progresa ziņojums.

Padomē plānots pieņemt progresa ziņojumu par Eiropas Parlamenta un Padomes lēmuma priekšlikumu. Priekšlikums paredz iniciatīvas „Eiropas kultūras galvaspilsēta” turpināšanu pēc 2019.gada. Lēmuma priekšlikumā kopumā ir saglabātas pašreiz spēkā esošās Eiropas kultūras galvaspilsētas iniciatīvas iezīmes un struktūra. Tajā ir ierosināts arī turpmāk piešķirt šo statusu saskaņā ar dalībvalstu rotācijas sistēmu. Kā jauninājums lēmuma priekšlikumā ir ierosināts šo statusu katru gadu piešķirt ne tikai divu dalībvalstu pilsētām, bet ļaut arī ES kandidātvalstīm vai potenciālajām kandidātvalstīm reizi trijos gados nominēt pilsētas Eiropas kultūras galvaspilsētu titulam. Mainīti arī atlases kritēriji ar mērķi uzlabot iesaistīto pilsētu vispārīgo atlasi un to uzraudzību. Vairāk uzmanības ir pievērsts iniciatīvas sviras efektam saistībā ar ilgtermiņa izaugsmes un pilsētu attīstības veicināšanu, kā arī pasākuma Eiropas dimensijai un kultūras un mākslinieciskā satura kvalitātei attiecīgajā gadā.

Latvija ir aktīvi iesaistījusies diskusijās, vēršot uzmanību uz līdzsvara trūkumu priekšlikumā, kas saistīts ar pārāk lielu kritēriju detalizācijas pakāpi un nacionālo ekspertu trūkumu Eiropas žūrijas sastāvā, salīdzinot ar šobrīd spēkā esošo Eiropas kultūras galvaspilsētas apstiprināšanas kārtību. Vienlaikus Latvija bija skeptiska attiecībā uz jauno kārtību, kas paredz Eiropas žūrijai tiesības nesniegt pozitīvu apstiprinājumu kandidātpilsētai, ja tā neatbilst kritērijiem. Latvija aicināja ņemt vērā izvērstos kritērijus un pastiprināto kandidātpilsētu uzraudzības kārtību, kuras mērķis ir sniegt pilsētām visu nepieciešamo atbalstu augstas kvalitātes programmas izstrādē.

Atsevišķa nacionālā pozīcija netiek gatavota. Sākotnējā nacionālā pozīcija par šo jautājumu apstiprināta 2012.gada 30.oktobrī. Tā saskaņota ar Ārlietu ministriju, Izglītības un zinātnes ministriju, Vides aizsardzības un reģionālās attīstības ministriju, Ekonomikas ministriju un Finanšu ministriju.

Latvija pieņem zināšanai progresa ziņojumu par lēmuma priekšlikumu. Detalizētas diskusijas par šo turpināsies Īrijas prezidentūras ES Padomē laikā.

1. Priekšlikums Padomes secinājumiem par kultūras pārvaldību (15849/12) – pieņemšana.

Padomē plānots pieņemt Padomes secinājumus. Secinājumu projekta mērķis ir veicināt uz pierādījumiem balstītas kultūras politikas izstrādi un uzsvērt starpnozaru sadarbības lomu kultūras politikas attīstībā.

Dalībvalstis un Eiropas Komisija savu kompetenču ietvaros aicinātas uzlabot kultūras pārvaldību, izmantojot divas saskaņotas pieejas: veicināt uz pierādījumiem balstītas kultūras politikas izstrādi un saikņu stiprināšanu starp kultūru, ekonomiku, izglītību, pētniecību un inovāciju, kā arī veicināt sinerģijas un attīstīt integrētas stratēģijas, starp dažādām nozarēm un starp dažādiem pārvaldības līmeņiem, ar mērķi panākt holistiskāku pieeju kultūrai.

**Latvija atbalsta Padomes secinājumu pieņemšanu**. Latvija uzskata, ka gan ES, gan dalībvalstu līmenī ir nepieciešams pieturēties pie vienotas kultūras definīcijas un datu vākšanas metodoloģijas, lai atvieglotu kultūras statistikas datu apkopšanu un to salīdzināmību, kā arī veicinātu datu uzticamību un izmantošanu kultūras ietekmes noteikšanā, uzlabojot politikas veidošanu gan ES, gan dalībvalstulīmenī.

1. Priekšlikums Padomes secinājumiem par Eiropas stratēģiju, kā uzlabot internetu bērniem (Nr. 15850/12) – pieņemšana.

Padomē plānots pieņemt Padomes secinājumus. Balstoties uz Eiropas Komisijas paziņojumu „Eiropas stratēģija, kā uzlabot internetu bērniem”, Kipras prezidentūra sagatavojusi Padomes secinājumu projektu, kurā atbalstīti stratēģijas mērķi interneta uzlabošanā - atbalstīt jauniešiem un bērniem paredzētā kvalitatīva tiešsaistes satura izveidi, radīt drošu tiešsaistes vidi bērniem, apkarot seksuālu vardarbību pret bērniem.

Secinājumu projektā dalībvalstis, Eiropas Komisija un nozare katra savā atbildības jomā aicinātas veikt darbības divās galvenajās jomās - veicināt kvalitatīva tiešsaistes satura bērniem veidošanu un izplatīšanu, kā arī stiprināt apziņu par tiešsaistes lietošanu un veicināt plašāku tiešsaistes iespēju izmantošanu.

**Latvija atbalsta Padomes secinājumu pieņemšanu.** Secinājumos aktualizētie jautājumi ir būtiski gan Eiropas Savienībā kopumā, gan arī Latvijā, jo interneta drošības riska situācijām ir tendence pieaugt. Tāpēc jo īpaši ir atbalstāma secinājumos uzsvērtā visu iesaistīto pušu (tai skaitā interneta industrijas, valsts institūciju un nevalstisko organizāciju, skolotāju, vecāku u.c.) loma bērniem drošāka un radošāka interneta nodrošināšanā.

1. "Internets: labāka un drošāka vieta bērniem"(nr.15846/12) - politikas debates.

Kipras prezidentūras sagatavotajā diskusiju dokumentā secināts, ka bērni internetu lieto aizvien intensīvāk un jaunākā vecumā, ņemot vērā jaunu tehnoloģiju ienākšanu tirgū. IKT nozare jau ir ieviesusi dažādus pašregulācijas pasākumus ES līmenī, lai padarītu internetu draudzīgu bērniem. Tomēr šajā jautājumā dažādās valstīs situācija ir atšķirīga. Šī iemesla dēļ ir tapusi visaptveroša Eiropas stratēģija labākam internetam bērniem. Gan politikas veidotāji, gan IKT nozares pārstāvji ir vienisprātis, ka bērniem jāļauj brīvība interneta vidē, vienlaikus pasargājot bērnus no kaitējuma. Lai šo mērķi sasniegtu, nepieciešama visu iesaistīto pušu sadarbība. Tiek diskutēts par dažādiem bērnu drošības pasākumiem (informācijas publiskošanas ierobežojumi, vecāku kontroles rīki u.c.). Tāpat jāņem vērā straujās izmaiņās interneta tehnoloģijās, kas ieviestos pasākumus var ātri vien padarīt neefektīvus. Šajā kontekstā ir svarīgi definēt valsts lomu efektīvas sadarbības ar vadošajiem nozares pārstāvjiem veidošanā.

Ministri tiek aicināti izteikt viedokļus **par šādiem jautājumiem**:

1) Kā vislabāk valdības varētu sadarboties ar industriju, lai attīstītu savus produktus un pakalpojumus tādā veidā, lai tie gan būtu kā iespēja bērniem, gan arī aizsargātu bērnus? Cik pārliecināti esat par to, ka industrija spēs to nodrošināt?

2) Kādā mērā un kā šīs nacionālās iniciatīvas varētu tikt koordinētas, lai stimulētu vienotu digitālo tirgu, kurš nodrošinātu iespējas bērniem internetā?

**Latvijas nostāja** ir tāda, ka viens no veidiem, kā veicināt, ka nozares pārstāvji ņem vērā bērnu intereses, veidojot dažādus interneta produktus un pakalpojumus, ir brīvprātīgas novērtēšanas (auditēšanas) sistēmas ieviešana. Vērtēšanā būtu iesaistīti valsts institūciju pārstāvji, taču galveno lomu uzņemtos uzņēmēji. Analoģija šeit varētu būt ar to, kā darbojas komersantu izvērtēšana Ģimenei draudzīga komersanta statusam. Šajā gadījumā sadarbībā ar nozares pārstāvjiem varētu tikt izstrādāti kritēriji, pēc kuriem tiek vērtēta attiecīgu komersantu darbība, izstrādājot savus produktus vai pakalpojumus digitālo tehnoloģiju un interneta jomā.

Jau šobrīd Latvijas valsts institūcijām ir laba sadarbība ar nozares pārstāvjiem Drošāka interneta projekta ietvaros, ko īsteno Latvijas Interneta asociācija (Drošāka interneta centrs). Kā jaunākais projekts jāmin asociācijas sadarbībā ar CERT.LV (IT drošības incidentu novēršanas institūcija) izveidotā kvalitātes zīme „Atbildīgs interneta pakalpojumu sniedzējs”, kur viens no priekšnoteikumiem tās saņemšanai ir sadarbība ar Drošāka interneta centru, lai nodrošinātu iespējami ātru nelegālā satura izņemšanu no publiskas aprites internetā, kā arī pēc klientu pieprasījuma nodrošināt bezmaksas interneta satura filtru uzstādīšanu. Šobrīd kvalitātes zīmi saņēmuši astoņi interneta pakalpojumu sniedzēji. Uzskatām, ka līdzīgas iniciatīvas jāturpina, turklāt pēc iespējas brīvprātīgā veidā un radot abpusējus ieguvumus, t.sk. arī nozares pārstāvjiem.

Savukārt, koordinējošais mehānisms varētu notikt ar attiecīgas koordinējošas valsts līmeņa darba grupas izveidošanu (analoģiski, kāda ir Ģimenei draudzīgā komersanta vērtēšanas komisija), kurā darbotos gan privātā sektora, gan valsts institūciju pārstāvji. Darba grupa koordinētu vienotu kritēriju izstrādi, atbilstoši kuriem komersantiem būtu jādarbojas.

1. Sadaļā „Citi jautājumi” dalībvalstis tiks informētas par šādiem jautājumiem:
* priekšlikums regulai, ar ko izveido programmu „Eiropa pilsoņiem” laikposmam no 2014. līdz 2020.gadam,

*Kipras prezidentūras informācija;*

* nākamās prezidentvalsts darba programma,

*Īrijas delegācijas informācija*.

II Latvijas nacionālās pozīcijas

Latvijas nacionālās pozīcijas ir saskaņotas ar Ārlietu ministriju, Izglītības un zinātnes ministriju, Labklājības ministriju, Finanšu ministriju, Ekonomikas ministriju, Vides aizsardzības un pašvaldību lietu ministriju, Satiksmes ministriju, Tieslietu ministriju un Iekšlietu ministriju. Tāpat, pozīcijas priekšlikumu sniegšanai tika nosūtītas biedrībām, nodibinājumiem un sociālo partneru organizācijām.

Latvijas nacionālajām pozīcijām ir atbalstošs raksturs, un to apraksts pieejams ziņojuma pielikumā pievienotajās pozīcijās par katru darba kārtības jautājumu.

III Kultūras ministrijas delegācija:

**Delegācijas vadītājs:** **Juris Štālmeistars,** Pastāvīgā pārstāvja Eiropas Savienībā vietnieks, vēstnieks.

**Delegācijā:** **Uldis Lielpēters**, Kultūras ministrijas Valsts sekretāra vietnieks;

# Zane Vāgnere, Kultūras ministrijas nozares padomniece Latvijas Republikas pastāvīgajā pārstāvniecībā Eiropas Savienībā;

# Laila Kirša, Starptautiskās sadarbības un Eiropas Savienības politikas nodaļas vecākā referente.

Kultūras ministre Ž.Jaunzeme-Grende

Vīza: Valsts sekretārs G.Puķītis

16.11.2012 10:51

1430

Laila Kirša 67330212

Laila.Kirsa@km.gov.lv